S-163/2021

Mál þetta, sem þingfest var og dómtekið fimmtudaginn 20. maí sl., er höfðað með ákæru lögreglustjórans á Suðurlandi þann 8. apríl sl., á hendur I-kk-þgf

I-kk-þgf, [...] fyrir umferðar- og fíkniefnalagabrot með því að hafa, að kvöldi laugardagsins 2. janúar 2021, ekið bifreiðinni [...]austur Suðurlandsveg við Silfurberg í Sveitarfélaginu Ölfusi, sviptur ökurétti ævilangt, undir áhrifum áfengis (vínandamagn í blóði 1,65‰) og óhæfur til að stjórna bifreiðinni örugglega vegna áhrifa amfetamíns (350 ng/ml í blóði). Ennfremur með því að hafa haft í vörslu sinni 0,18 gaf amfetamíni sem lögregla fann í buxnavasa ákærða við leit á honum á lögreglustöð í kjölfar afskipta umrætt sinn.

Teljast brot ákærða varða við 1. mgr., sbr. 3. mgr. 49. gr., 1. mgr., sbr. 2. mgr. 50. gr. og 1. mgr. 58. gr. umferðarlaga nr. 77, 2019, sbr. 1. mgr. 95. gr. sömu laga og 2. gr., sbr. 5. og 6. gr. laga um ávana- og fíkniefni nr. 65, 1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 99. og 101. gr. umferðarlaga nr. 77, 2019 og til að sæta upptöku á framangreindum fíkniefnum (efnaskrá lögreglu nr. 45180) samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001 til greiðslu alls sakarkostnaðar. Þá er þess krafist með vísan til 1. og 2. mgr. 108. gr. umferðarlaga nr. 77, 2019 að bifreiðin YM- 904 verði gerð upptæk, sbr. munaskrá lögreglu nr.

152607.

Ákærði mætti ekki við þingfestingu málsins þrátt fyrir lögmæta birtingu ákæru þann 29. apríl sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Þann 21. mars 2007 var ákærði meðal annars fundinn sekur um ölvunarakstur. Var hann þá dæmdur til að sæta fangelsi í fjóra mánuði, en þann 3. mars 2009 var ákærða veitt reynslulausn í eitt ár á eftirstöðvum refsingar, 60 daga. Var ákærði með framangreindum dómi og sviptur ökurétti ævilangt. Þann 2. apríl 2013 var ákærði fundinn sekur um ölvunarakstur sem og akstur undir áhrifum fíkniefna, og honum gert að sæta fangelsi í þrjá mánuði auk þess sem áréttuð var ævilöng svipting ökuréttar hans. Kemur fram í dómnum að brot ákærða hafi þá verið ítrekað í þriðja sinn. Þann 8. febrúar 2019 var ákærða veitt reynslulausn í eitt ár, á eftirstöðvum refsingar, 10 daga. Þann 2. október 2014 var ákærða gerð sekt vegna fíkniefnalagabrots. Þann 6. febrúar 2019 var ákærða gerð sekt, meðal annars vegna aksturs sviptur ökurétti. Loks var ákærða þann 26. júní 2019, gerð sekt meðal annars fyrir að hana þann 1. apríl það ár, ekið sviptur ökurétti. Þann 11. nóvember 2020, var ákærði fundinn sekur um ölvunakstur sem og akstur sviptur ökurétti. Með broti sínu þá rauf ákærði skilyrði framangreindrar reynslulausnar og var refsingin dæmd upp. Var ákærði þá og sviptur ökurétti ævilangt. Loks var ákærði þann 11. desember 2020, fundinn sekur um ölvunarakstur og akstur sviptur ökurétti og honum dæmdur hegningarauki við síðastgreindan dóm. Að öðru leyti hefur sakaferill ákærða ekki áhrif við ákvörðun refsingar í máli þessu. Ákærði er nú meðal annars fundinn sekur um ölvunarakstur og er brot hans, að framangreindu virtu, nú ítrekað í fimmta sinn. Þá er ákærði nú í fjórða sinn fundinn sekur um akstur sviptur ökurétti.

Refsing ákærða er hæfilega ákveðin fangelsi í sex mánuði. Með vísan til dómvenju þykja ekki efni til að skilorðsbinda refsinguna. Með vísan til 99. og 101. gr., þó einkum 3. mgr. 99. gr. umferðarlaga nr. 77/2019, ber að árétta ævilanga sviptingu ökuréttar ákærða. Líkt og að framan greinir hefur ákærði tvisvar sinnum á síðustu þremur árum fyrir atburði þá er lýst er í ákæru verið fundinn sekur um brot gegn 3. mgr. 49. gr. umferðarlaga nr. 77/2019 og hann jafnframt sviptur ökurétti vegna þeirra. Ekki verður þó framhjá því litið að síðari dómurinn er hegningarauki við hin fyrri og því ekki fallist á að skilyrði 2. mgr. 108. gr. umferðarlaga nr. 77/2019, séu uppfyllt í máli þessu. Aftur á móti er ljóst að ákærði hefur ítrekað verið fundinn sekur um ölvunarakstur sem og akstur sviptur ökurétti og er hann nú meðal annars fundinn sekur um samskonar brot. Að framansögðu virtu þykja uppfyllt skilyrði 1. mgr. 108 umferðarlaga nr. 77/ 2019, enda er ákærði samkvæmt gögnum málsins skráður eigandi umrædds ökutækis. Með vísan til þessa er falli st á kröfu ákæruvaldsins um upptöku framangreindra ökutækja líkt og greinir í dómsorði. Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk framangreind fíkniefni líkt og greinir í dómsorði. Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 121.071 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D Ó M S O R Ð:

Ákærði, I-kk-nf I-kk-nf, sæti fangelsi í sex mánuði.

Ákærði er sviptur ökurétti ævilangt.

Gerð er upptæk bifreiðin [...].

Gerð eru upptæk 0,18 gaf amfetamíni, sbr. efnaskrá lögreglu nr. 45180.

Ákærði greiði sakarkostnað, 121.071 krónur.

S-kvk-nf I-kvk-nf.